**‏**

ינואר 2025

**הנדון: תבחינים לתמיכות במוסדות ציבור 2025**

1. **מבוא**

בהתאם לנוהל התמיכות ברשויות המקומיות שפורסם בחוזר מנכ"ל 4/2006, מתפרסמים בזאת תבחינים לחלוקת כספי תמיכות של המועצה האזורית דרום השרון (להלן: **"המועצה"**), למוסדות ציבור הפועלים בתחום מתן שירותים לתושבי המועצה.

1. **סוגי הפעילות הנתמכת ואמות מידה**

אלו הם סוגי הפעילויות בגינן תשקול המועצה בקשות לתמיכות של מוסדות ציבור, בשנת 2025:

* 1. ספורט תחרותי (פרוט להלן בסעיף 5);
	2. סיוע לתושבים הנמצאים במצוקה כלכלית בתחומי המועצה (פרוט להלן בסעיף 6);
	3. מתן שירותים לאזרחים וותיקים בתחומי המועצה (פרוט להלן בסעיף 7);
	4. מוסדות העוסקים בהכנה לגיוס משמעותי בצה"ל (פרוט להלן בסעיף 8);
	5. מוסדות העוסקים במתן שירותים של התערבות רגשית לפרטים או קבוצות בעקבות מלחמת חרבות ברזל (פרוט להלן בסעיף 9).
1. **כללי**

ההחלטה על מתן התמיכה וגובה התמיכה ייקבעו בהתחשב בתבחינים הבאים:

* 1. מספר המשתתפים הנהנים ומשתתפים בפעילויות המוסד, שהם תושבי דרום השרון.
	2. שעור ההשתתפות ממקורות אחרים, לרבות תרומות בפעילות המוסד.
	3. שיתוף הפעולה בין המוסד לבין המועצה האזורית לצורך ביצוע הפעילות/מתן השירות.
	4. מידת התאמת הפעילות למדיניות הרשות והעדפותיה.
1. **תנאי סף כלליים**

תנאי הסף הכלליים, המפורטים להלן, יחולו על כל נושאי התמיכה, בנוסף לתנאי הסף הפרטניים, ככל שקבועים כאלה בכל אחד מנושאי התמיכה השונים:

* 1. המוסד המבקש תמיכה הוא מוסד ציבורי כהגדרתו בנוהל משרד הפנים והינו רשום על פי דין.
	2. תמיכה תינתן לגוף שקיים ורשום ברשם העמותות במשך **תקופה העולה על שנתיים**, קודם למועד הגשת הבקשה.
	3. תמיכה תינתן למוסד הפועל **שנתיים לפחות** בתחום המועצה ועבור תושביה למעט עמותות הנותנות שירותי התערבות רגשית (להם לא נדרשת תקופת פעילות קודמת).
	4. המועצה תהיה רשאית במקרים חריגים ליתן תמיכה למוסד הקיים והפועל מחוץ לתחומה המוניציפלי אם הוכח לה כי אותו מוסד נותן שירותים גם לתושבי המועצה וזאת בין היתר מתוך התחשבנות בהיקף השירותים הניתנים לתושבי המועצה.
	5. התמיכה לא תעלה על 50% מתקציב הפעילות השנתית של המוסד, וכן בכפוף לכך שסך התמיכה בצירוף יתר הכנסות המוסד, בגין הפעילות הנתמכת, לא יעלו על כלל הוצאותיו בגינה.
	6. לא תינתן תמיכה למוסד שבו הוצאות "הנהלה וכלליות" עולות על 22% מהיקף ההוצאות של המוסד.
	7. המוסד המבקש תמיכה הגיש טופס בקשה הכולל את כל הפרטים והמסמכים הנדרשים ועומד בכל תנאי ודרישה לפי נוהל וכן עומד בדרישות המועצה.
	8. ככל שבקשת התמיכה של המוסד עניינה פעילות ו/או פעולה הכרוכה במתן רישיון ו/או היתר ו/או אישור מגוף כלשהו, יצרף לבקשת התמיכה אישור ו/או חוות דעתו של הגוף המאשר. (לדוגמא: היתר, רישיון עסק, אישור בטיחות, אישור כיבוי אש וכד').
	9. חלוקת כספי התמיכה מותנית בעמידה בכל כללי משרד הפנים לעניין זה.
	10. גובה התמיכה יקבע אחת לשנה ובהתאם לתקציב הכולל המאושר לתחום הפעילות.
1. **קריטריונים לתמיכה בספורט תחרותי**

**תנאי הסף**:

בקשה לתמיכה יכול להגיש רק מוסד שמתקיימים בו **כל אלה**, כדלקמן:

* 1. המוסד עוסק בתחומי ספורט **תחרותי** **בלבד**.
	2. המוסד המבקש את התמיכה יהיה בעל ניסיון של לפחות 2 שנים בהפעלת ספורט תחרותי.
	3. קבוצת הספורט המופעלת ע"י המוסד מתחייבת להוסיף את השם: "דרום השרון" לשם הקבוצה, ולא תינתן תמיכה לקבוצת ספורט הנושאת בנוסף לשם "דרום השרון" שם של רשות מקומית נוספת.
	4. המוסד מתחייב ליידע את האחראי על הספורט במועצה, בתכנית הפעילות השנתית לרבות טקסי פתיחה וסיום של הפעילות. על המוסד להגיש מדי שנה את כמות הספורטאים תושבי דרום השרון ואת שמותיהם בחלוקה לתחומי הספורט/קבוצות.
	5. לפחות 70% מהמשתתפים בתחום התחרותי במוסד הם תושבי המועצה.
	6. הקבוצה המופעלת ע"י המוסד, רשומה באיגוד ספורט מוכר. כמו כן, למוסד אישור רישום של הספורטאים בתחום התחרותי ,שעבורו המוסד מקבל תמיכה, באיגוד/התאחדות מוכרים רלוונטיים.
	7. המוסד יהיה מחויב לבצע לפחות 2 פעילויות התנדבותיות בשנה למען הקהילה בתחומים הבאים: גיל הזהב, אוכלוסייה בעלת צרכים מיוחדים או כל פעילות אחרת שהמועצה תנחה אותו.
	8. המוסד יפעל בתיאום עם האחראי על הספורט במועצה.
1. **קריטריונים לתמיכה בסיוע לתושבים הנמצאים במצוקה כלכלית, בתחומי המועצה**

**תנאי הסף:**בקשה לתמיכה יכול להגיש רק מוסד שמתקיימים בו **כל אלה,** כדלקמן:

* 1. המוסד המבקש את התמיכה יהיה בעל ניסיון של לפחות 2 שנים במתן שירותים, מענקים וסיוע כספי לנזקקים כלכלית או רגשית.
	2. השירות בשנה הקודמת לשנת 2025 ניתן למינימום של 50 תושבי המועצה האזורית.
	3. פעילות המוסד מתבצעת על פני כל השנה ומתמקדת במתן שירותים, מענקים וסיוע כספי לנזקקים כלכלית או רגשית ומתגוררים במועצה אזורית דרום השרון . המוסד יפעל למתן אחד מן השירותים השרותים הבאים: סיוע במזון, מציאת פתרונות לקבלת טיפול רפואי (בכסף או בהתנדבות) , סיוע ברכוש, מימון שיעורי עזר, רכישת השכלה מקצועית וסיוע בייעוץ משפטי וכלכלי.
	4. המוסד יפעל בתיאום עם מנהלת האגף לשירותים חברתיים.
1. **קריטריונים לתמיכה במתן שירותים לאזרחים ותיקים בתחומי המועצה**

בקשה לתמיכה יכול להגיש רק מוסד שמתקיימים בו **כל אלה**, כדלקמן:

* 1. המוסד המבקש את התמיכה יהיה בעל ניסיון של לפחות 2 שנים בהפעלת שירותים לוותיקים.
	2. השירות בשנה הקודמת לשנת 2025 ניתן למינימום של 60 אזרחים ותיקים שהינם תושבי המועצה האזורית.
	3. פעילות המוסד מתבצעת על פני כל השנה ומתמקדת במתן שירותים, ומענים לצרכיהם המגוונים של התושבים הוותיקים בדרום השרון על כל הקשת התפקודית (החל מעצמאי ועד סיעודי).
	4. המוסד יפעל בתיאום עם מנהלת האגף לשירותים חברתיים.
1. **קריטריונים לתמיכה במוסדות הכנה לגיוס משמעותי לצה"ל**

**תנאי הסף:**

בקשה לתמיכה יכול להגיש רק מוסד שמתקיימים בו **כל אלה,** כדלקמן:

* 1. המוסד המבקש את התמיכה יהיה בעל ניסיון של לפחות 2 שנים בהפעלת מסגרת חינוכית למיועדים לשירות ביטחון ולהתנדבות לשירות ביטחון.
	2. מסגרת חינוכית המיועדת בעיקרה למיועדים לשירות ביטחון ולהתנדבות לשירות ביטחון, ושמטרותיה הכנת החניכים לשירות מלא בצבא ההגנה לישראל וחינוך למעורבות חברתית ואזרחית.
	3. פעילות המוסד החינוכי קיימת ופועלת בתחומי המועצה האזורית דרום השרון וכוללת פעילות גם עבור המועצה ותושביה, שלא תפחת מ-15 שעות בחודש.
	4. המנהל הכללי של משרד החינוך, או מי שהוא הסמיך לעניין זה, יכיר במכינה קדם-צבאית לפי הוראות שקבע שר החינוך, באישור ועדת החינוך התרבות והספורט של הכנסת, לעניין ההכרה במכינה הקדם צבאית.
	5. המוסד יפעל בתיאום עם מנהלת האגף החינוך ומנכ"לית עמותת תפו"ח.
1. **קריטריונים לתמיכה במוסדות העוסקים במתן שירותים בתחום מעורבות רגשית** **בעקבות מלחמת חרבות ברזל**

**תנאי הסף:**

בקשה לתמיכה יכול להגיש רק מוסד שמתקיימים בו **כל אלה,** כדלקמן :

* 1. המוסד המבקש את התמיכה יהיה בעל ניסיון של **לפחות 2 שנים** במתן שירותים בתחום מעורבות רגשית, בדרך של טיפולים פרטניים, טיפולים קבוצתיים וקיום סדנאות.
	2. המוסד ייתן שירות כמפורט להלן:

מתן התערבות ל 12 תושבי המועצה לפחות, לאורך שנת 2025, בין אם במפגשים פרטניים, בין אם במפגשים קבוצתיים ובין אם בהשתתפות בסדנאות.

יובהר, שההתערבות הפרטנית תכלול לא פחות מ- 12 מפגשים של מטופל;

מפגשים קבוצתיים לא יפחתו מ- 5 מפגשים לכל מטופל;

ולגבי סדנאות, השתתפות בלא פחות משתי סדנאות למטופל.

**להוכחת מתן השירותים כמפורט לעיל יהיה על המוסד להעביר, מדי רבעון הצהרה המפרטת את כמות התושבים ואת פירוט השירות שקיבל כל תושב וזאת כתנאי לקבלת התמיכה. ההצהרה תוגש למנהלת השפ"ח. אי לכך מתן התמיכה למוסדות אלה תיבחן בשני מועדים, האחד בסוף חודש יוני והשני בסוף חודש נובמבר. התמיכה תינתן למוסד רק אם המוסד הוכיח את מתן השירותים כמפורט לעיל.**

* 1. פעילות המוסד תתבצע על פני כל השנה ותתמקד במתן שירותים בתחום המעורבות הרגשית בעקבות מלחמת חרבות ברזל.
	2. המוסד נותן את השירותים באמצעות אנשי טיפול מקצועיים ומוכרים, רשומים כחוק.
	3. המוסד יפעל בתיאום עם מנהל/ת האגף לשירותים חברתיים ומנהל/ת השירות הפסיכולוגי של המועצה.

 \_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_

שרון סספורטס מאיה עוז לימור ריבלין

 מנכ"ל המועצה גזברית המועצה יועצת משפטית